Sasampuning kadya punika wiyosipun. Kula sampun anampèni sêrat pêparingipun kangjêng tuwan residhèn. Kang katitimangsan ing Surakarta tanggal kaping 18, wulan Sèptèmbêr, taun 1837, ingkang mungêling sêrat. Kangjêng tuwan residhèn ing Sêmawis angaturi uninga dhumatêng kangjêng tuwan residhèn. Wontên tiyang Jawi kêkalih, sami dhusun ing Sragèn bawah nagari ing Surakarta, tanah Sokawati, awasta Prayadrana, kalih Sêtradrana, punika sami katrêka tumbas maesa colongan. Panêdhanipun kangjêng tuwan residhèn wau, tiyang kêkalih punika mugi kakintuna dhatêng ing Sêmawis. Punika pamundhutipun kangjêng tuwan residhèn. Mugi kula andhawahna parentah anyêpêng têtiyang kêkalih wau, kaladosna dhatêng ing kantor, supados kangjêng tuwan residhèn sagêda angintunakên dhatêng ing Sêmawis.